F'dawn l-aħħar snin mal-50 persuna fittxew l-għajnuna tal-Fondazzjoni għal Servizzi ta' Ħarsien Soċjali minħabba l-isfruttament tad-drittijiet umani tagħhom. F'seminar li ddiskuta t-traffikar uman fil-preżenza tal-mudelli ta' Ms World u Mr World Malta, is-Segretarju Parlamentari Rosianne Cutajar qalet li t-traffikar uman huwa ħaj f'Malta. It-traffikar uman minn organizzazjonijiet kriminali huwa realtà anke għall-gżira żgħira fil-Mediterran bħal Malta. Fix-xahar li fih jitfakkar il-jum dinji kontra t-Traffikar Uman, il-Gvern nieda l-kampanja "Uman, Bħalek" b'sezzjoni informattiva li fiha diversi kelliema esperti spjegaw ir-realtajiet assoċċjata ma' din il-ferita tal-umanità. Fid-diskussjoni ħadu sehem, il-parteċipanti ta' Ms World Malta u Mr World Malta li ta' kull sena ikollhom jippromwovu kampanja b'element soċjali u għat-tieni sena konsekuttiva, Modelle International għażlu li jippromwovu din il-kawża. Id-Direttur fi ħdan il-Fondazzjoni għal Servizzi ta' Ħarsien Soċjali Remenda Grech qalet ma' Television Malta li l-aktar vittmi li ressqu għall-għajnuna kienu minħabba raġunijiet ta' sfruttament ta' xogħol. "F'dawn l-aħħar snin l-aġenzija appoġġ ħadmet ma' madwar 50 persuna illi resqu għandna għall-għajnuna għaliex huma kienu vittmi tat-traffikar uman. Fil-maġġoranza tagħhom kienu vittmi li ressqu għall-għajnuna minħabba labour explotation. U allura jista' jkun li kien hemm ingann u fuq il-post tax-xogħol tagħhom kienu qed jiġu abbużati anke min dan l-aspett." Qalet li l-Fondazzjoni għal Servizzi ta' Ħarsien Soċjali toffri għajnuna li tinkludi attenzjoni medika u psikoloġika. Is-Segretarju Parlamentari għall-Ugwaljanza u r-Riformi Rosianne Cutajar. qalet li t-traffikar uman mhuwiex limitat għal xi script tal-films. "It-traffikar uman jinsab viċin tagħna u jinsab f'pajjiżna bħala Gvern ninsabu kommessi li mhux biss inqajmu kuxjenza b'diversi kampanji iżda b'liħġijiet li jkollhom tolleranza zero fejn jidħol it-traffikar uman." L-organizzaturi tal-konkors Ms World u Mr World Malta Claudia Callejja u Sue Rossi qalu li ġiet magħżula din it-tema għaliex l-għarfien dwar it-traffikar uman huwa l-ewwel pass biex jinqered dan l-isfruttament.